Oupa in hof oor kleinkind se seksuele aanrandingArgieffoto ŉ 57-jarige man het in die Heilbron-landdroshof in die Vrystaat verskyn op aanklag dat hy sy 15-jarige kleindogter seksueel aangerand het. Brig. Motantsi Makhele, woordvoerder van die polisie, het gesê die man is Woensdag vrygelaat op borgtog van R500. Die saak is tot 19 Maart uitgestel. “Die slagoffer het in Desember 2019 haar ma se ouerhuis besoek vir die skoolvakansie. Toe sy by haar oupa en ouma gebly het, het die oupa haar na bewering ŉ paar keer seksueel aangerand. Die slagoffer het nie die saak aangemeld nie, omdat die verdagte haar gedreig het,” het Makhele verduidelik. Sy het uiteindelik haar ma vertel en die polisie is in kennis gestel. Die oupa is reeds op 8 Maart 2020 in hegtenis geneem. Die ondersoek duur voort.